Richard E. Byrd

**Richard Evelyn Byrd, Jr.** (* 25. október 1888, Winchester, Virgínia, USA† 11. marec 1957, Boston, Massachusetts) bol americký námorný dôstojník, priekopník letectva, polárny bádateľ a objaviteľ. Lietadlá, v ktorých pôsobil ako navigátor a vedúci expedície, preleteli Atlantický oceán, časť Severného ľadového oceánu a Antarktickej plošiny. Je tiež známy objavom Mount Sidley, najväčšej neaktívnej sopky v Antarktíde.

## Let na severný pól
Byrd tvrdil, že 9. mája 1926 spolu s Floydom Bennettom ako prvý dosiahol severný pól lietadlom, a to trojmotorovým Fokkerom F.VIIa/3m pomenovanom *Josephine Ford*, pričom odštartovali z Ny-Ålesundu pri Kongsfjorde na Špicbergoch. Tým by o tri dni predbehol svojho krajana Lincolna Ellswortha a nórskeho polárnika Roalda Amundsena, ktorí sa k severnému pólu vydali na palube vzducholode ''Norge'' pod velením kapitána Umberta Nobileho. Za svoj let boli Byrd a Bennett vyznamenaní Medailou cti (*Medal of Honor*).

[thumb|left|[Fokker F.VII|Fokker F.VIIa/3m, v ktorom sa Richard E. Byrd a Floyd Bennett pokúsili v roku 1926 o prvý prelet severného pólu]]
thumb|left|upright|Byrd v leteckej kombinéze, 20. roky 20. storočia

Už krátko po ich návrate však najmä novinár Odd Arneson spochybnil, že Byrd a Bennett skutočne dosiahli severný pól – podľa neho na to mali príliš málo času. Pochybnosti vyvolalo aj technické preskúmanie lietadla, ktoré vykonal Bernt Balchen. Podľa jeho zistení Byrd v dôsledku navigačnej chyby nikdy nemohol dosiahnuť severný pól.

Floyd Bennett neskôr dokonca vyhlásil: *„Byrd and I never got the North Pole“* („Byrd a ja sme severný pól nikdy nedosiahli“). Uviedol, že krátko po štarte si všimli únik oleja z motorov, a preto sa vrátili na Špicbergy. Po istom čase sa únik zastavil. Následne vraj 14 hodín lietali v okolí Špicbergov a až potom sa vrátili do Kongsfjordu, kde bol Amundsen ešte stále zaneprázdnený prípravami na svoj vlastný let.

## Transatlantický let
Pri jednom z cvičných letov na prvý prelet Atlantiku bez medzipristátia z USA do Francúzska v rámci súťaže o Orteigovu cenu sa Anthony Fokker, Bennett, Byrd a George O. Noville zrútili pri štarte svojho lietadla Fokker C-2 s menom *America*. Bennett pri nehode utrpel ťažké zranenia, zatiaľ čo Byrd a Noville boli zranení len ľahko a Fokker vôbec. Bennett na následky tohto úrazu v roku 1928 zomrel.

V roku 1927 uskutočnili Byrd a Noville spolu s Balchenom a Bertom Acostom nonstop prelet Atlantiku z Ameriky do Európy, ktorý trval 48 hodín. Hoci svoj cieľ, Paríž, dosiahli, kvôli nepriaznivému počasiu tam nemohli pristáť. Ich Fokker C-2 *America* sa vydal späť smerom ku pobrežiu a pre nedostatok paliva vykonal 1. júla 1927 núdzové pristátie na vode pri pobreží Normandie neďaleko Bayeux.

## Antarktída
[thumb|Plagát k [dokumentárny film|dokumentárnemu filmu *With Byrd at the South Pole* (1930)]]
[thumb|Busta Richarda E. Byrda od [Felix de Weldon|Felixa de Weldona na stanici McMurdo v Antarktíde]]

Počas svojej prvej antarktickej expedície (19281930) sa mu 28./29. novembra 1929 podaril prvý prelet ponad južný pól a jeho oblet. Uskutočnil ho lietadlom Ford 4-AT-B Trimotor, ktoré nieslo meno *Floyd Bennett*, a na palube boli tiež Bernt Balchen, Harold June a Ashley McKinley. Cestu financovali okrem iných John D. Rockefeller, Edsel Ford, American Geographical Society, National Geographic Society a *[[The New York Times]]*. Novinár Russell Owen z *The New York Times* bol prvý, kto oznámil úspech tohto letu priamo z Antarktídy.

Následne Byrd viedol ďalšie tri expedície do Antarktídy (v rokoch 19331935, United States Antarctic Service Expedition v rokoch 19391941 a operáciu Highjump v rokoch 19461947), počas ktorých sa podarilo preskúmať a zmapovať takmer celé pobrežie a rozsiahle oblasti vnútrozemia. Byrd pritom objavil Zem Márie Byrdovej – územie pomenované po jeho manželke, rovnako ako aj podmorský vrch Marie Byrd Seamount – ďalej Thurstonov ostrov, pohoria Ford Ranges a Rockefellerovu plošinu.

Jeho posledná expedícia, operácia Highjump (1946 – 1947), bola dovtedy najrozsiahlejšou v dejinách Antarktídy a zároveň najväčším manévrom amerického námorníctva, ktorého sa zúčastnilo 4 000 mužov a 13 vojenských a civilných lodí. Jej cieľom bolo preskúmanie a kartografické zmapovanie častí Antarktídy na vojenské účely, avšak po strate viacerých nasadených lietadiel bola predčasne ukončená.

## Smrť
Bezprostredne pred svojou smrťou Byrd ešte viedol prípravy Spojených štátov na nadchádzajúci Medzinárodný geofyzikálny rok. Bol pochovaný na Arlingtonskom národnom cintoríne. V roku 1973 bol v hrobe vedľa neho pochovaný Bernt Balchen.

## Ostatné
V roku 1930 bol zvolený za člena American Philosophical Society. Je po ňom pomenovaný jeden kráter na Mesiaci a jeden na Marse. Jeho meno nesie tiež Byrdov ľadovec v Antarktíde. Boli po ňom pomenované aj dve lode amerického námorníctva:

* USS ''Richard E. Byrd'' – raketový torpédoborec triedy Charles F. Adams, ktorý je dnes už vyradený zo služby
* USNS ''Richard E. Byrd'' – nákladná loď

Jeho prvá antarktická expedícia bola predstavená v dokumentárnom filme *With Byrd at the South Pole* (1930).

V roku 1932 bol Byrd patrónom III. zimných olympijských hier v Lake Placide.

Dňa 19. marca 1921 bol vo Washingtone, D. C. prijatý do slobodomurárskej lóže *Federal Lodge No. 1*. Počas svojej druhej antarktickej expedície (1933 – 1935) založil v roku 1935 so 60 účastníkmi, ktorí už boli členmi slobodomurárstva, lóžu *Antarctic No. 777*.

Aviator Nunatak, skalnatý vrch vyčnievajúci z ľadovca v Antarktíde, bol pomenovaný na počesť pilotov, ktorí sa zúčastnili Byrdovej expedície.

## Referencie

## Iné projekty

Kategória:Admiráli United States Navy
Kategória:Letci USA
Kategória:Priekopníci letectva
Kategória:Polárnici
Kategória:Objavitelia USA
Kategória:Oceánografi USA
Kategória:Absolventi University of Virginia
Kategória:Absolventi United States Naval Academy
Kategória:Členovia American Philosophical Society
Kategória:Osobnosti USA anglického pôvodu
Kategória:Osobnosti z Virgínie
Kategória:Osobnosti na poštových známkach USA
Kategória:Pochovaní na Arlingtonskom národnom cintoríne